การรุกรานยูเครนเริ่มต้นขึ้นแล้ว
24 กุมภาพันธ์ 2565

การรุกรานยูเครนเริ่มต้นขึ้นแล้ว
ผลกระทบจากความตึงเครียดระหว่างรัสเซีย-ยูเครน
เราเชื่อว่าความขัดแย้งระหว่างรัสเซียกับยูเครนจะแก้ไขได้ยาก ยกเว้นองค์การสนธิสัญญาแอตแลนติกเหนือ (NATO) จะถอนคำเชิญให้ยูเครนเข้าร่วมเป็นพันธมิตรทางทหาร รัสเซียไม่ต้องการให้ยูเครนเป็นส่วนหนึ่งของ NATO เนื่องจากจะเป็นภัยคุกคามต่อพรมแดนของรัสเซีย โดยเมื่อเดือน ธ.ค. ที่ผ่านมา นายเยนส์ สต็อลเตินบาร์ก เลขาธิการ NATO ปฏิเสธข้อเรียกร้องของรัสเซียที่ขอให้จะยกเลิกคำมั่นสัญญาที่ให้ไว้กับยูเครนเมื่อปี 2551 ที่ว่าวันหนึ่งจะได้เป็นสมาชิกของ NATO ส่งผลให้รัสเซียได้ส่งทหารกว่า 100,000 นายไปยังชายแดนเพื่อเตรียมบุกยูเครน
เหตุการณ์นี้มีผลลัพธ์ที่เป็นไปได้ 3 ประการ ได้แก่ 1) การบุกรุกอย่างจำกัด 2) การบุกรุกเต็มรูปแบบ และ 3) การใช้วิธีทางการทูตแก้ปัญหา การบุกรุกอย่างจำกัด หมายถึง กองทหารของรัสเซียหยุดที่ยูเครนตะวันออก ขณะที่การบุกรุกอย่างเต็มรูปแบบ หมายถึง รัสเซียส่งกองทหารไปยังกรุงเคียฟ เมืองหลวงของยูเครน เพื่อหยุดยูเครนในการเข้าร่วมกับ NATO ขณะเดียวกันชาติตะวันตกเริ่มตอบโต้ทางทหารและการคว่ำบาตรทางเศรษฐกิจต่อรัสเซีย ทั้งนี้ การยึดแคว้นไครเมียของรัสเซียเมื่อปี 2557 นำไปสู่การคว่ำบาตรโดยสหรัฐฯ และสหภาพยุโรป ซึ่งรวมถึงข้อจำกัดในการเดินทาง การอายัดทรัพย์สิน การห้ามการติดต่อทางธุรกิจกับผู้ที่เกี่ยวข้อง รวมถึงการจำกัดเงินทุนระยะยาวของบริษัทรัสเซีย ขณะที่กองทุนการเงินระหว่างประเทศ (IMF) ประเมินผลกระทบจากการคว่ำบาตรต่อ GDP ของรัสเซียที่ -0.2% ต่อปี ในช่วงปี 2557-2561
ผลกระทบทางเศรษฐกิจจากความตึงเครียดระหว่างรัสเซีย-ยูเครน
เราคาดว่าราคาสินค้าโภคภัณฑ์หลักจะเพิ่มขึ้นอย่างรวดเร็ว (เช่น น้ำมัน ก๊าซธรรมชาติ อะลูมิเนียม นิกเกิล พาลาเดียม ไททาเนียม แพลตตินั่ม และข้าวสาลี) ภายใต้สถานการณ์การบุกอย่างเต็มรูปแบบ เนื่องจากรัสเซียเป็นผู้ส่งออกผลิตภัณฑ์ที่กล่าวข้างต้นรายใหญ่ และอาจทำให้เงินเฟ้อแย่ลง เศรษฐกิจโลกน่าจะได้รับผลกระทบจากการบริโภคและการลงทุนที่ลดลง เงินจะไหลออกจากสินทรัพย์ที่มีความเสี่ยงไปสู่สินทรัพย์ที่ปลอดภัย หากการบุกรุกเป็นไปอย่างจำกัด เราคาดว่าราคาสินค้าโภคภัณฑ์จะเพิ่มขึ้นจากความกังวลที่ว่าจะมีสิ่งเลวร้ายใดเกิดขึ้น แต่ราคาสินค้าอาจลดลงภายหลัง ผลตอบแทนต่อความเสี่ยงในตลาดสินค้าโภคภัณฑ์จะขึ้นอยู่กับระดับของการคว่ำบาตร และหากเกิดการตกลงทางการทูต ราคาสินค้าโภคภัณฑ์จะลดลงและสินทรัพย์ที่มีความเสี่ยงจะฟื้นตัว เราเชื่อว่าผลลัพธ์จะขึ้นอยู่กับการตัดสินใจของ NATO เกี่ยวกับการรับยูเครนเข้าเป็นสมาชิกของกลุ่ม
แนะนำกลยุทธ์ “ซื้อเมื่อย่อตัว”
เราใช้เหตุการณ์ที่ทำให้ตลาดตกใจในอดีต 4 เหตุการณ์ รวมถึง สงครามอ่าว สงครามอัฟกานิสถาน สงครามอิรัก และวิกฤตไครเมีย และพบว่าจุดขาดทุนสูงสุดโดยรวมอยู่ที่ 10% โดยเฉลี่ยสำหรับทั้งดัชนี MSCI Asia-Ex Japan และ SET Index ในวันที่รัสเซียบุกยูเครน โดยดัชนีทั้ง 2 ใช้เวลา 69 วันตามปฏิทินก่อนที่จะแตะจุดต่ำสุด และอีก 35 วันในการฟื้นกลับมาอยู่ที่ระดับก่อนเกิดวิกฤต ซึ่งน่าจะสอดคล้องกับสมมุติฐานการบุกรุกอย่างเต็มรูปแบบของเรา สำหรับการบุกรุกที่จำกัดในขณะนี้ เราใช้แนวรับหลักที่ 1,650-1,680 จุด (หรือ -0.81 SD ถึง -0.875 SD) หรือ downside ที่ 3-4% ของระดับสูงสุดปี 2565 ที่ 1,720 จุด เราแนะนำให้นักลงทุน “ซื้อเมื่อย่อตัว” เนื่องจากตลาดมักดีดตัวขึ้นเสมอหลังจากการรุกรานทางการทหารเกิดขึ้น เราเชื่อว่าราคาสินค้าโภคภัณฑ์ที่เพิ่มขึ้นจากความตึงเครียดระหว่างรัสเซีย-ยูเครนน่าจะเป็นผลบวกต่อกลุ่มพลังงาน (PTTEP PTT BCP และ TOP) แต่จะเป็นผลลบต่อกลุ่ม anti-commodities (BGRIM GULF GPSC PTG OR EPG PTTGC SCC CBG OSP TOA RBF AAV และ BA) หากมีการทำข้อตกลงทางการทูต นักลงทุนอาจเปลี่ยนไปซื้อหุ้นกลุ่ม anti-commodities และขายกลุ่มพลังงาน
KS #KSecurities #หุ้น #ลงทุน #INVESTMENT #Strategy #ยูเครน #รัสเซีย
เปิดพอร์ตลงทุน >> https://bit.ly/3eC98sz
Follow us :
LINE : http://bit.ly/KSLINEOA
Facebook: http://bit.ly/2XwGoaa
Instagram: http://bit.ly/332OqIT
Twitter: http://bit.ly/344OVng
YouTube: http://bit.ly/2QAdiFp